Ambulans doen glo ‘taxidiens’ in Noord-Kaap | Netwerk24
Ambulans doen glo ‘taxidiens’ in Noord-Kaap
Deur Charné Kemp 21 Januarie 2020 07:07
Die Noord-Kaapse departement van gesondheid gaan tugstappe doen teen die ambulansbestuurder wat glo die afgelope vakansie rylopers onwettig tussen Hopetown en Kimberley vervoer het.
Steven Jonkers, departementshoof, dr. Zamani Saul, Noord-Kaapse premier, en Mase Manopole, LUR vir gesondheid, vroeër op die bekendstelling van nuwe Noord-Kaapse ambulanse.Foto: Charné Kemp
Volgens Lebogang Majaha, departementele woordvoerder, het die amptenaar glo die rylopers teen betaling opgelaai.
“ ’n Video van die voorval is op sosiale media versprei. Die video is deur ’n wetstoepasser geneem. Die rit was ongemagtig en die rylopers is onwettig opgelaai.”
Mase Manopole, LUR vir gesondheid in die provinsie, beskou die voorval as ernstige pligsversuim en ’n misstap en het onderneem om teen alle onwettige praktyke in die departement op te tree.
“Tugstappe sal spoedig teen die amptenaar gedoen word. Die LUR het ’n taakspan aangestel om die voorval te ondersoek en ook ander wanpraktyke en swak dissipline in die departement te ondersoek,” sê Majaha.
“Die ingryping behels monitering, gereelde inspeksies en onaangekondigde besoeke. Selfs vermorste sekondes kan mense se lewe kos en tragiese gevolge inhou. Ons ambulansdienste moet in noodgevalle onmiddellik in diens gestel word.”
Enigiemand wat wanpraktyke waarneem, word versoek om die departement in kennis te stel.
Meer oor: Noord-Kaap | Kimberley | Hopetown | Tugstappe | Ambulans | Taxidiens